James Milner gengur vonsvikinn af velli eftir að hafa tognað á upphafsmínútunum í bikarslag Liverpool og Everton . AFP Jürgen Klopp knattspyrnustjóri Liverpool staðfesti fyrir stundu að James Milner og Naby Keita yrðu ekki með liðinu gegn Tottenham í ensku úrvalsdeildinni á morgun og ljóst væri að þeir myndu líka missa af leiknum gegn Manchester United um aðra helgi . Milner fór af velli meiddur eftir sjö mínútna leik í bikarleiknum gegn Everton um síðustu helgi en bæði hann og Keita glíma við tognun á fæti . „ Þetta eru ólík meiðsli og þeir eru ólíkir einstaklingar . Við getum ekki gefið upp neina tímasetningu enn þá því hún liggur ekki fyrir . Sjúkrateymið okkar gefur þeim græna ljósið þegar þar að kemur en þeir eru ekki með um þessa helgi og ekki þá næstu , “ sagði Klopp . Hann kvaðst reikna með því að bæði Dejan Lovren og Fabinho myndu hefja æfingar með liðinu á ný í næstu viku en þeir hafa báðir verið frá keppni vegna meiðsla undanfarnar vikur .